Jou volgende reis begin hiér: 103 lande waarheen Suid-Afrikaners sonder 'n visum kan reis - Wêreldwyd
Jou volgende reis begin hiér: 103 lande waarheen Suid-Afrikaners sonder 'n visum kan reis
'n Suid-Afrikaanse paspoort, wat soms die "groen mamba" genoem word, is ongelukkig een van die paspoorte wat 'n mens redelik beperk met lande waarheen jy kan reis sonder 'n visum. Arton Capital het die nuutste paspoortindeks aan die begin van 2020 bekendgemaak en daar is nou 103 lande waarheen Suid-Afrikaners sonder 'n visum kan reis. Hierdie sogenaamde "onbruikbare" paspoort moet egter nie 'n hindernis wees tot jou reise om die wêreld nie. Soos Leo Mirani skryf: "Die feit dat my bestemmings gekies was deur die burokrate van die wêreld, het verrykende, onvergeetlike vakansies tot gevolg gehad."
Jou volgende reis begin dus hiér:
Verbeel jou jy word wakker met die geluide van olifante en hul kalfies wat plek-plek takke afbreek op pad na die watergat, of voëltjies se liedjies saam met die gedruis van 'n waterval. Miskien ruik jy die soet geure van Tsalala of wierook met sy kenmerkende spesery-ondertoon. Miskien verkies jy die stadiger aspekte van 'n ontspanningsvakansie, en wil elke oggend op 'n strand wakker word met water so blou, jy moet jouself knyp om uit te vind of dit werklik is. Die klanke, kleure en reuke van Afrika is ryk, wild, onvoorspelbaar en opwindend. Voor jy jou tassie pak vir 'n reis oorkant die water, ontdek die wonder van jou eie kontinent. Afrika is oop aan almal wat dit durf aanpak. Jy leer meer oor ander kulture as jou eie, maar jy beleef ook die pragtigste kontinent op aarde eerstehands. Dis tóg iets om oor te spog by jou oom in koue Londen.
Dié Afrika-lande kan jy besoek sonder om vooraf aansoek te doen vir 'n visum:
Kaap Verde-eilande *
Terwyl jy so deur Afrika toer, maak sommer 'n draai by ons vriende in die noorde. Die Midde-Ooste bied 'n besonderse geleentheid vir 'n meer eksotiese vakansie. Reis na Katar en beleef van die wêreld se grootste en hoogste wolkekrabbers, of leer meer oor Armenië se ryk geskiedenis. Ervaar die eeue oue kulturele rykdom van die Midde-Ooste deur dié lande met jou "groen mamba" te besoek:
Asië bied baie meer as sushi, noedels en ander interessante kosse. Die kontinent is so uiteenlopend soos 'n Chinese speelgoedwinkel. Is jy braaf genoeg om Mount Everest te trotseer? Of is dit 'n belangstelling in Buddhisme wat jou prikkel om Nepal te besoek? Is die besige strate met interessante straatkosse van Thailand iets wat jou mond laat water? Of is dit die wêreld se geliefkoosde branderplankbestemmings van Indonesië wat jou paspoort laat brand in jou sak? Moenie bekommerd wees nie – jy kan dit en meer sien, al wat jy nodig het is jou paspoort en lus vir die lewe. Dié lande in Asië verwelkom jou met ope arms:
Hulle sê alles is groter en beter in Amerika, maar ongelukkig is ons paspoort nog te klein. Gelukkig is Suid-Amerika die naasbeste. Die indrukwekkende bergreekse in Machu Picchu, die wilde strande met kristalhelder water in Panama, of die kleurryke natuurskoon van Ecuador is genoeg om enigiemand na 'n bietjie Latynse geurigheid te laat smag. Uno, dos, tres – hier is die paspoortstempels van Suid-Amerika wat jy in jou Suid-Afrikaanse paspoort kan kry sonder 'n visum:
Europa is gewoonlik die eerste bestemming op enige iemand se aftiklysie, maar benewens die voorspelbare Parys, Italië en Spanje, het Europa eintlik soveel meer om te bied. Die gasvryheid van Ierland gaan gepaard met dieselfde liefde vir rugby as ons. Rusland se gekompliseerde, dog interessante, geskiedenis beloof om wonders op te lewer in museums en gedenkplekke, terwyl Kosovo se koffiekultuur jou 'n behoorlike huppel in jou stap sal gee. Ignoreer die algemene gunstelinge en verryk jou kennis deur dié plekke in Europa visum-vry te besoek:
'n Huisie by die see is tog iets waarvan almal droom. Verbeel jou, jou huisie langs die see is so te sê in die water en dit wemel van seelewe rondom jou. Die Karibiese Eilande is 'n idilliese wegbreek van die roesemoes van die stad. Vergeet van jou kwale en stres terwyl jy rum drink in Barbados, of eksotiese voëls raakloop in Trinidad en Tobago. Die wêreld is jou oester in die Karibiese Eilande, waar die dae lank en die lewe salig is. Onthou jou sonskerm en plakkies wanneer jy sonder 'n visum na dié plekke reis:
Sint Vincent en die Grenadine
Turke en Caicos-eilande
As al hierdie opsies nog nie genoeg is om jou te oortuig van 'n wêreldreis sonder sorge óf 'n visum nie, besoek dié minder bekende juwele:
Daar is só baie om te sien in onwaarskynlike plekke. 'n Visum hoef beslis nie 'n struikelblok te wees nie. Onthou hierdie goue reël vir wanneer jy jou volgende vakansie beplan: moenie jou bestemming kies nie, laat hy jou kies.
* 'n Visum word met jou aankoms in die land uitgereik, dus het jy nie nodig om vooraf na 'n ambassade te gaan nie, dit word reeds op die lughawe in die betrokke land uitgeklaar.
← Maroela Media: Nuushooftrekke van die week Meer en meer Maart-malligheid – slegs vir AfriForum-lede →